'n Safta vir Natalie Becker | SARIE
'n Safta vir Natalie Becker
Natalie Becker, radio- en TV-aanbieder, se foto was genoeg om regisseur Shamim Sarif te oortuig sy's uitgeknip vir die rol van die geniepsige Farah in haar nuwe fliek The World Unseen, wat sedert Vrydag in teaters vertoon word.
En Sarif was in die kol, want hiervoor is Becker pas met 'n Safta-prys (die Suid-Afrikaanse rolprent-en-televisiepryse) as beste vroulike byspeler bekroon!
Sarif is ook skrywer van die gelyknamige boek, wat Becker jare gelede gelees het. As joernalis wou sy destyds bitter graag dié skrywer in Brittanje vir 'n onderhoud in die hande kry, maar dit het toe nie uitgewerk nie. En toe val Sarif se keuse op háár om dié karakter met die skerp tong te speel. Haar verbasing was natuurlik groot toe haar agent haar met dié nuus bel, vertel sy.
Haar toekenning beskryf sy as 'n groot verrassing, want ander benoemdes het veteraan-spelers ingesluit.
"Om in Suid-Afrika in die filmbedryf te werk is nie altyd maklik nie. Wanneer 'n mens dan die geleentheid kry om met sulke gehalte-akteurs en só 'n wonderlike regisseur te werk is dit regtig 'n seëning." (Jeanne Calitz, Die Burger)